**RAZVOJ DETETA U PERIODU RANOG DETINJSTVA**

Rano detinjstvo je najvažnija razvojna etapa u životu čoveka . Period od začeća do treće godine ima ključnu važnost za razvoj i funkcionisanje mozga. Usled toga detetu su potrebni kvalitetna ishrana i nega, sigurna afektivna veza sa primarnim starateljem i stimulacija. Od 3. do 6. godine dete je spremno za razvoj predčitalačkih i prednumeričkih veština, da se uključi u grupne aktivnosti, da stiče snažniju sliku o samome sebi, da istražuje, da se igra sa svojim vršnjacima i razvija poverenje; ovo je period u kome deca, naročito deca iz neprivilegovanih porodica, imaju najviše koristi od pohađanja predškolskih programa. Do 6. godine deca postaju spremna za formalno obrazovanje u osnovnoj školi. Ako prelazak iz predškolskog programa u školu u uzrastu od 6. do 8. godine prođe dobro, deca će se verovatno sa lakoćom uključiti u ritam školovanja i ostvariti uspeh u formalnom obrazovanju. Prve godine života su period izrazite ranjivosti i ogromnih mogućnosti. Ono što se čini (ili ne čini) u tim posebnim godinama tokom čitavog života utiče na zdravlje pojedinca, njegovo ponašanje, spremnost da stvara odnose sa drugima i ostvaruje uspeh u školovanju.

**RANO DETINJSTVO PERIOD NEOGRANIČENIH MOGUĆNOSTI**

Rano detinjstvo postavlja ključne temelje zdravlja, učenja i ponašanja za čitav život. Tokom prvih godina života deca se menjaju: od zavisne i bespomoćne novorođenčadi postaju deca koja hodaju, govore i aktivno rešavaju probleme. Ovaj proces promena događa se usled složenog uzajamnog delovanja između prirode i vaspitanja, gena i okruženja. Kvalitet vaspitanja i brige u okruženju i ljudski odnosi koje deca razvijaju sa svojim roditeljima, starateljima, porodicom i zajednicom predstavljaju jedan od najznačajnijih i najtrajnijih uticaja na razvoj deteta. Sva deca razvijaju slične sposobnosti, ali različitom brzinom, koja zavisi od njihove genetske osnove i uslova iz okruženja. Neki faktori, kao što su uzrast majke i anemija, utiču na razvoj deteta i pre začeća. Društveno i fizičko okruženje u kojem deca odrastaju takođe utiču na to hoće li ona razviti radoznalost, entuzijazam za učenje i samopouzdanje. Proces razvoja zahteva specifične podsticaje, koje treba pružati u određenim vremenskim periodima. Na odraslima koji se staraju o detetu, uključujući roditelje, porodice, zdravstvene radnike, vaspitače i nastavnike, socijalne radnike i druge, leži odgovornost da obezbede takve podsticaje.

**Motorni razvoj**– Obuhvata savladavanje kretanja, ravnoteže i postepeni razvoj sposobnosti korišćenja mišića ljudskog tela (npr. onih u nogama potrebnih za trčanje, skakanje i penjanje po stepenicama), kao i mišića (npr. onih u prstima, potrebnih za podizanje malih predmeta ili držanje olovke).

**Socijalni i emocionalni razvoj** – podrazumeva sposobnost deteta da uspostavlja i održava odnose sa drugima. Mala deca uče kako se stiču prijatelji, kako se učestvuje u grupnim igrama, kako se pokazuje empatija za druge, sarađuje, a vremenom sve bolje razumeju pojmove čekanja na red ili šta je u društvenim situacijama prihvatljivo, a šta nije. Deca razvijaju samopouzdanje, samopoštovanje i emocionalnu regulaciju.

**Kognitivni razvoj** – Odnosi se na povećanu sposobnost učenja, razmišljanja i zaključivanja na sve složenije načine. U ranim godinama deca razvijaju radoznalost i uče da o različitim pojavama postavljaju pitanja „Zašto?”, „Kada?” i „Kako?”. Period tokom koga mogu da drže pažnju se produžava, a uče i da se koncentrišu na zadatke, da rešavaju probleme, razlikuju boje, kao i da razumeju pojmove broja i slova.

**Razvoj govora i komunikacijskih veština** – Obuhvata sposobnosti razumevanja jezika i verbalnog izražavanja potreba, misli i osećanja. U tim godinama deca prolaze faze od „brbljanja”, preko izgovaranja jedne-dve reči, do izražavanja punim rečenicama. Dete uči da opisuje doživljaje, da govori o prošlosti, sadašnjosti i budućnosti i da učestvuje u razgovorima sa vršnjacima i odraslima. Dete takođe razvija ljubav prema slušanju priča i uživa da mu se čitaju knjige. **Veštine samopomoći i autonomije** – Odnose se na razvoj veština deteta da se prilagođava okolini i navikava na svakodnevnu rutinu. Na kraju ranog detinjstva

većina dece je sposobna da se oblači, hrani, kupa, pere zube i koristi toalet bez pomoći odraslih. Deca takođe nauče da koriste pribor za jelo, da pomognu u pospremanju svojih igračaka i knjiga ili da ih sama pospreme, usvajaju jednostavne rutine kao što su priprema za spavanje, kada je vreme za igru ili obroke.

**KVALITETNA ISHRANA I ODGOVARAJUĆA NEGA**

Kvalitetna ishrana je neophodna za rast i razvoj deteta. Ishrana trudnice i malog deteta treba da bude raznovrsna i hranljiva. Ona mora da sadrži potrebne hranjive materije kao što su belančevine i esencijalne masne kiseline (potrebne za rast tela deteta i energiju), vitamin A (koji pomaže detetu da bude otporno na bolesti), jod (koji pomaže u zdravom razvoju mozga deteta) i gvožđe (koje štiti njegove mentalne i fizičke sposobnosti). Isključivo dojenje na zahtev deteta tokom prvih šest meseci, nastavak dojenja tokom druge godine života ili duže, kao i pravovremeno uvođenje bezbednih i hranljivih namirnica u uzrastu od šest meseci pružaju optimalnu ishranu i donose veliku korist za malu decu. Vreme hranjenja takođe pruža važnu priliku za pokazivanje privrženosti i emotivnu stimulaciju. Kako bi se omogućila kvalitetna ishrana i odgovarajuća zdravstvena nega, patronažne sestre bi trebalo da upoznaju roditelje i staratelje o sledećem: 1) kako obezbediti da dete dobija dovoljno hranjivih materija, kao što su gvožđe i vitamin A; 2) kako izbeći anemiju i parazitske bolesti kod dece starije od šest meseci; 3) zašto je potrebna imunizacija i kako izgleda kalendar vakcinacije; Deca koja na vreme primaju vakcine i dobijaju kvalitetnu ishranu, zdravstvenu negu, ljubav i podršku imaju veću mogućnost opstanka i zdravog rasta. Ta deca mogu da se posvete istraživanju, učenju i razvoju socijalnih, emocionalnih, kognitivnih, jezičkih i motoričkih veština**.**

**STIMULATIVNO SOCIJALNO OKRUŽENJE**

Bebe ubrzano uče od trenutka rođenja. One najbolje rastu i uče kada im brižni roditelji i drugi staratelji puni razumevanja pružaju ljubav, pažnju i stimulaciju. Na taj način se maloj deci pomaže da razviju osećaj poverenja i sigurnosti, koji se tokom odrastanja pretvara u samopouzdanje. Deca brzo uče kada se osećaju voljeno i sigurno i kada su u interakciji i igri sa članovima porodice i drugim bliskim osobama. Dečji umovi brzo se razvijaju kada se deci priča, peva, čita, kada se maze i grle, kada vide i čuju poznata lica i glasove i kada imaju prilike da rukuju različitim predmetima. Maloj deci, čak i ako dete još nije sposobno da razume reči ili ako ima invaliditet, roditelji i staratelji bi trebalo da govore, pevaju i čitaju. Takve rane interakcije pomažu u razvoju emocionalnih, socijalnih i jezičkih veština i kapaciteta za učenje. Za psihički razvoj deteta takve interakcije su važne koliko i kvalitetna hrana za fizički razvoj. Deca koja se osećaju voljeno i sigurno obično bolje prolaze kasnije u životu, jer imaju više samopouzdanja, poštuju sama sebe i lakše se nose sa životnim izazovima. Bebama i maloj deci potrebna je konstantna pažnja. Decu ne bi ih trebalo ostavljati samu (bez nadzora), jer se tako izlažu riziku od nezgoda, a nedostatak interakcije može usporiti ne samo njihov mentalni već i telesni razvoj.

**MOGUĆNOSTI ZA IGRU I UČENJE**

Igra predstavlja suštinsko, prirodno ponašanje i važan je pokretač učenja i razvoja. Ona se temelji na svakodnevnim životnim procesima. U celom svetu deca se igraju samostalno ili u grupama, aktivno stvarajući značenje i istražujući svoju okolinu. Deca se igraju jer je to zabavno. Ljudska bića kroz igru otkrivaju, ispituju i integrišu ideje te razvijaju mentalne i fizičke sposobnosti. Igra, i nestrukturirana i strukturirana, kod dece postavlja temelje za razvoj budućeg učenja i životnih veština. Igra pomaže deci da: (1) razvijaju svoje znanje, iskustvo, radoznalost i samopouzdanje; (2) uče kroz isprobavanje stvari, upoređivanje rezultata, postavljanje pitanja i savladavanje izazova; (3) razvijaju jezičke/govorne veštine, veštine razmišljanja, planiranja, organizovanja i odlučivanja i (4) jačaju vezu sa roditeljima i starateljima. Otuda igra može uticati na razvoj socijalnih kompetencija, inteligencije, govornog razvoja i kreativnosti. Podsticanje dece na igru i istraživanje pomaže deci da se pripreme za školovanje. Stimulacija, igra i uključivanje u igre sa drugom decom i odraslima vrlo su važni za decu sa invaliditetom, razvojnim smetnjama ili hroničnim bolestima. Već dugo je poznato da deca kojoj su uskraćene mogućnosti za igru propuštaju najvažnije prilike za razvoj životnih veština. Deci su potrebni različiti jednostavni materijali koji odgovaraju fazi njihovog razvoja i učenja. Voda, pesak, kartonske kutije, drvene kockice, lonci i poklopci podjednako su dobri za podsticanje dečje igre i učenja kao i igračke kupljene u prodavnici. Deca se neprestano menjaju i razvijaju nove veštine. Oni koji se staraju o deci trebalo bi da uočavaju promene i da dozvole da ih dete vodi kroz te promene. Sve dok je dete zaštićeno od opasnosti, pokušaji da uradi nešto novo i zahtevno predstavljaju pozitivan korak u njegovom razvoju. Odgovaranje na takve zahteve i podsticanje dece pomaže u njihovom razvoju. Igra je dobila status zaštićenog „prava” u Konvenciji Ujedinjenih nacija o pravima deteta (član 31) zbog svoje ključne uloge u razvoju deteta i potencijala da bude instrument izgradnje mira. Rane godine, naročito prve tri godine u životu, vrlo su važne za razvoj mozga deteta. Sve što ono dete vidi, dotakne, pomiriše, okusi ili čuje pomaže da se mozak oblikuje za osećaje, kretanje, razmišljanje i učenje.

**MOZAK U RAZVOJU**

Razvoj mozga je uslovljen genima, ali na njega utiče i okolina, jer se ljudska bića rađaju nezrela. Biološki, tokom prvih devet meseci života smatramo ih „fetusom van materice”. Mozak deteta prosečno ima četvrtinu težine mozga odrasle osobe. Pri rođenju beba ima 100 milijardi moždanih ćelija, neurona, koje još nisu povezane u neuronske mreže. U prve tri godine života mozak stvara veze između moždanih ćelija (kroz dendrite), a jedan jedini neuron može biti povezan sa čak 15.000 drugih ćelija. Dendriti se međusobno ne dodiruju; prostor između njih se naziva sinapsa. Električni impulsi prenose se preko sinapsi putem hemijskih supstanci koje nazivamo neurotransmiterima. Stvaranje i jačanje neuronskih mreža stvara osnove za emocije, motoričke veštine, kontrolu ponašanja, logiku, jezik i pamćenje. Neuronske veze koje se učestalo koriste postaju efikasnije, a one koje se ne koriste blede i nestaju.

**ULOGA STARATELJA**

Priroda nam je dala različite fiziološke mehanizme i neurohemijske regulatorne procese (hormone i neurotransmitere) kako bi, na fiziološkom nivou, osigurala blisku vezu između staratelja i deteta u prvim godinama života. Na taj način beba koja zavisi od staratelja može da dobije sve vrste iskustava potrebnih za razvoj arhitekture mozga u nastanku. Bliskost između primarnog staratelja (obično majke) i deteta jedno je od najrelevantnijih iskustava za opstanak i zdrav razvoj malog deteta. Stoga su primarni staratelji temelj čitavog procesa ranog razvoja mozga, jer predstavljaju glavni izvor bezbednosti, hrane, stimulacije i učenja za bebe i malu decu. Njihovi gestovi, izrazi lica i ponašanje stimulišu i regulišu razvoj i funkcionisanje detetovog mozga. Deca započinju život spremna za odnose koji pokreću rani razvoj mozga. Mozak „očekuje iskustva”, što znači da je programiran i spreman da iskustva primi. Dete se rađa sa sposobnošću da bude zainteresovano za lica i da inicira neverbalnu komunikaciju sa drugima. Kada odrasla osoba odgovori na intenzivan pogled deteta, njegove osmehe ili „brbljanje”, pokreće se lanac uzajamnih interakcija. Te međusobne razmene izuzetno su važne za razvoj neuronskih mreža kod deteta. Način na koji je dete povezano sa starateljem, i obrnuto, ima ključni značaj za oblikovanje arhitekture mozga. Kako zaključuje Nacionalni naučni savet za razvoj deteta (National Scientific Council on the Developing Child): „(…) odnosi su ’aktivni sastojci’ kroz koje okolina utiče na zdrav razvoj čoveka. Oni uključuju svojstva koja na najbolji način unapređuju kompetencije i dobrobit – pružanje individualizovane reakcije, uzajamno delovanje i interakciju i emocionalnu povezanost sa drugim ljudskim bićem.” Najranija iskustva koja počinju već sa začećem i nastavljaju se nakon rođenja kroz rane godine detinjstva oblikuju arhitekturu mozga i biološke sisteme za čitav život. Okruženje fetusa (koje obuhvata ishranu, zagađenje, lekove, infekcije, majčino zdravlje, dobrobit i nivo stresa) već tokom trudnoće utiče na to kako se ispoljavaju svojstva gena i postavljaju arhitektura i funkcionisanje mozga. Geni osluškuju okolinu i, kao odgovor na unutrašnje i spoljašnje fizičko okruženje, diferenciraju različite strukture i funkcije.

**OD JEDNOSTAVNOG PREMA SLOŽENOM**

Do treće godine života, mozak deteta dostiže 80 posto težine mozga odrasle osobe. U tom uzrastu mozak deteta je 2,5 puta aktivniji od mozga odrasle osobe, a tako ostaje i tokom čitave prve decenije života. Razvoj mozga malog deteta utiče na fizičko i mentalno zdravlje, sposobnost učenja i ponašanje kroz čitavo detinjstvo i život u odraslom dobu. Naučnici otkrivaju da se osnovni moždani sklopovi stvaraju prvi, a da složeniji sklopovi nastaju kasnije. Drugim rečima, prvo se razvijaju jednostavne veštine, a na tim temeljima zatim nastaju sve složenije veštine. Na primer, čulni/senzorni putevi za vid i sluh razvijaju se pre jezika, a jezik se razvija pre kognicije. Postoje kritični periodi u kojima mozak mora da primi određene ulazne informacije. Kod ljudi, kritični odnosno senzitivni periodi za takve ulazne informacije razlikuju se u zavisnosti od razvojnih zadataka u različitim uzrastima. Na primer, u prva tri ili četiri meseca mozgu je potrebna vizuelna i auditivna stimulacija kako bi dete razvilo percepciju dubine i usvojilo zvuk jezika. Period od šest meseci do tri godine kritičan je za razvoj govora. Sposobnosti razmišljanja višeg reda, kao što su zaključivanje ili rešavanje problema, kod dece se razvijaju od otprilike 10. meseca života pa sve do početnih razreda osnovne škole. Ako deca ne dobiju potrebnu stimulaciju u senzitivnim odnosno kritičnim periodima razvoja, manje je verovatno da će ostvariti svoj puni potencijal. Među decom se razlike u razvoju ispoljavaju vrlo rano. Na primer, do prve godine života deteta, delovi mozga zaduženi za razlikovanje glasovnih zvukova prilagođavaju se jeziku kojem je dete izloženo i počinje da se gubi sposobnost uočavanja bitnih razlika u zvukovima drugih jezika. Usvajanje fonda reči odnosno vokabulara počinje vrlo rano u životu, pa već u uzrastu od 36 meseci postoje jasne razlike kod dece iz različitih socijalnih grupa. Istraživači su uočili da deca koja odrastaju u porodicama visokoobrazovanih roditelja prosečno čuju 2153 reči na sat, deca u radničkim porodicama u proseku 1251 reč na sat, a deca u siromašnim porodicama prosečno 616 reči na sat. U uzrastu od tri godine deca visokoobrazovanih roditelja imaju rečnik od 1100 reči, u poređenju sa decom iz radničkih porodica koja poznaju 750 reči i decom iz porodica koje primaju socijalnu pomoć, koja poznaju 500 reči. Sličan obrazac utvrđen je i u zemljama u razvoju, u kojima se pokazao sve veći jaz u jezičkim veštinama kod dece u uzrastu od 36 do 72 meseca, u zavisnosti od njihovog društvenoekonomskog statusa. Ukoliko intervencija izostane, ove razlike se produbljuju kako deca odrastaju i počinju da pohađaju školu. Jezički razvoj naročito je važan s obzirom da se gotovo celokupno formalno obrazovanje odvija putem jezika; ako su temelji jezičkog razvoja deteta loši, dete možda neće biti u stanju da optimalno iskoristi mogućnosti školovanja.

**POSLEDICE STRESA**

Baš kao što rana pozitivna iskustva stvaraju zdravu arhitekturu mozga, rana negativna iskustva tu arhitekturu mogu oslabiti. Rana stimulacija je takođe vrlo važna. Istražujući moždane aktivnosti dece uz pomoć elektroencefalografa (EEG) naučnici su otkrili da deca koja dolaze iz brižnog porodičnog okruženja pokazuju snažnije električne aktivnosti (tj. impulse) od dece koja su provela prve godine života u institucijama, u uslovima ekstremne zanemarenosti u domovima za decu bez roditeljskog staranja. Snažniji impulsi označavaju više moždanih aktivnosti. Stres ima važnu ulogu u ranom razvoju mozga. Laboratorijska istraživanja na sisarima (pacovima) pokazuju da, ako majke ne odgovaraju na zahteve svoje dece, ti pacovi kada odrastu imaju abnormalne reakcije na stres, kakva je npr. povećana verovatnoća da se razviju zavisnosti. Proučavanje intervencija kod mladih pacova, na primer maženjem po koži, pokazalo je da se verovatnoća razvijanja zavisnosti kasnije može smanjiti jednostavnom dvonedeljnom taktilnom stimulacijom. Mnoga porodilišta danas koriste terapiju dodirom kod novorođenčadi u svrhu jačanja njihovog zdravlja. Pedijatri od ranije znaju da prerano rođena deca bolje dobijaju na težini ako njihova svakodnevna terapija osim ishrane podrazumeva i dodir Deca koja su izložena višim nivoima stresa, što se često naziva „toksični stres”, mogu imati narušenu sposobnost razmišljanja i regulacije sopstvenih emocija. Do toksičnog stresa može doći kada se dete fizički ili emocionalno kažnjava, kada se izlaže nasilju, zanemarivanju ili zlostavljanju, kada odrasta u ekstremnom siromaštvu ili u porodici sa osobama koje pate od mentalnih oboljenja, poput depresije ili bolesti zavisnosti. Niski nivoi stresa ne štete deci, naročito ako imaju staratelje koji im pokazuju ljubav i odgovaraju na njihove potrebe. Nivoi stresa kojima su pojedinci izloženi u ranim godinama oblikuju njihovu sposobnost da ublažavaju i kontrolišu reakcije na stres kasnije u životu. Stoga odrasli koji su u ranom detinjstvu bili izloženi lošem kvalitetu staranja često zadržavaju visoke nivoe hormona stresa dugo nakon situacija koje su dovele do stresnog podražaja. Nedovoljna stimulacija i zanemarivanje koje osoba doživi u ranom detinjstvu mogu uticati na razvoj mozga i stvoriti predispozicije za emocionalne i kognitivne probleme tokom čitavog života.

**1. Pozitivni stres –** Umeren i kratkotrajan, izaziva kraće povećanje broja otkucaja srca i blage promene u nivoima hormona stresa. Izvori pozitivnog stresa mogu biti situacije kao što su upoznavanje novih ljudi, izlaženje na kraj sa frustracijama ili primanje vakcine. Pozitivni stres se smatra važnim i nužnim aspektom zdravog razvoja, koji se odvija u kontekstu stabilnih i podržavajućih odnosa sa drugima.

**2. Podnošljivi stres** – Dovoljno oštar da naruši arhitekturu mozga ako se ne kontroliše. Podrška drugih ga može umanjiti i pomoći da se čovek prilagodi stresu i nosi sa stresom, kao i da se ublaže štetne posledice stresa. U izvore podnošljivog stresa spadaju smrt ili ozbiljna bolest voljene osobe, zastrašujuće povrede, razvod roditelja ili prirodne katastrofe. Podnošljivi stres se obično događa u ograničenom vremenskom periodu, što mozgu daje mogućnost da se oporavi od mogućih štetnih posledica.

**3. Toksični stres** – Oštar i dugotrajan stres, praćen nedostatkom umirujuće zaštite koju pružaju odnosi puni podrške. Izvori takvog stresa mogu biti fizičko ili emocionalno zlostavljanje, hronično zanemarivanje, snažna postpartalna depresija ili bolesti zavisnosti roditelja, kao i porodično nasilje. Toksični stres narušava arhitekturu mozga i izaziva celoživotne probleme u učenju, ponašanju, fizičkom i mentalnom zdravlju.Moždani sklopovi koji se ne koriste počinju da blede. Oni koji se koriste, postaju snažniji i kasnije ih je sve teže menjati. Ta opadajuća plastičnost znači da je lakše i delotvornije uticati na arhitekturu mozga malog deteta, koja se tek razvija, nego menjati sklopove u mozgu odrasle osobe. Drugim rečima, ako deca mogu da uživaju u pozitivnim uslovima zdravog fizičkog i psihosocijalnog razvoja od samog početka, verovatnije je da će se optimalno razvijati i ostvariti svoj puni potencijal, a ako iskuse zanemarivanje ili zlostavljanje, nije verovatno da će ostvariti svoj puni potencijal. Sva deca bi trebalo da imaju mogućnost odrastanja u okruženjima pogodnim za razvoj njihovog mozga. Nekoj deci potrebna je i dodatna podrška – reč je o deci iz siromašnih porodica, onoj koja imaju kašnjenja u razvoju ili neku vrstu invaliditeta, žive u seoskim ili udaljenim područjima, pripadaju marginalizovanim grupama ili manjinskim etničkim grupama i sl. Potrebno je ulaganje u resurse kako bi se zdravstvene i obrazovne usluge i socijalna zaštita usmerili na dete i porodicu i kako bi se time obezbedilo da svaka porodica može da pruži maloj deci mogućnosti za razvoj čvrstih temelja za ostatak života. Ulaganje u rane godine detinjstva znači izbegavanje visokih troškova za kasnije korektivno delovanje.

**SMANJIVANJE FAKTORA RIZIKA – JAČANJE ZAŠTITNIH FAKTORA**

Deca koja u početku zaostaju za svojim vršnjacima, zaostaju za njima i kasnije. Jaz u postignućima u ranom detinjstvu obično se dodatno produbljuje u kasnijim godinama. Stoga je vrlo važno ublažiti jaz u ranim godinama kroz smanjivanje faktora rizika i jačanje zaštitnih faktora. Negativne posledice faktora rizika mogu se ublažiti ili umanjiti kroz podršku porodicama i jačanje zaštitnih faktora. Procenjuje se da u zemljama u razvoju preko 200 miliona dece mlađe od pet godina ne uspe da ostvari svoje pune potencijale zbog bioloških, psihosocijalnih i kontekstualnih faktora rizika kojima su izložena u ranom detinjstvu Pomagati svoj deci da imaju porodično okruženje koje im pruža podršku i u kome mogu da uče i odrastaju ključno je za stvaranje čvrstih temelja za njihov razvoj. Uspešne strategije kojima se promoviše zdrav razvoj dece i spremnost za školu obuhvataju i sledeće: (1) motivisanje roditelja na interakciju sa decom – kroz čitanje, slušanje i razgovor; (2) podršku roditeljima kroz posete porodicama kako bi se stvorile pozitivne održive promene u okruženju u kojem dete živi i poboljšao život roditelja i dece i (3) pružanje opcija uključivanja u sistem predškolskog vaspitanja i obrazovanja svoj deci, osobito onoj iz osetljivih grupa. Ove tri strategije mogu pomoći u suzbijanju faktora kao što su siromaštvo i disfunkcionalnost porodice, koji kod svakoga umanjuju životni potencijal. One su podrška ranom razvoju dece, koji poboljšavaju njihove kasnije rezultate.

**RAZVOJ U RANOM DETINJSTVU JE PRAVO SVAKOG DETETA**

Sva deca imaju pravo da odrastaju u porodici, pravo na pristup kvalitetnoj zdravstvenoj zaštiti, dobroj ishrani, obrazovanju, igri, kao i pravo na zaštitu od povreda, zlostavljanja i diskriminacije. Deca imaju pravo da odrastaju u okruženju koje im omogućuje da ostvare svoj puni potencijal u životu. Roditelji, staratelji i članovi porodice, zajednice, društva i državne vlasti imaju odgovornost da obezbede poštovanje, zaštitu i primenu tih prava.. Konvencija UN o pravima deteta govori da dete ima pravo na razvoj „u najvećoj mogućoj meri” (član 6). Takođe, kaže se da su zemlje potpisnice obavezne da „pruže odgovarajuću pomoć roditeljima i zakonskim starateljima u ispunjavanju njihovih odgovornosti prema detetu i da obezbede razvoj ustanova, olakšica i službi za brigu o deci” (član 18.2). Temeljna načela Konvencije su nediskriminacija, najbolji interesi deteta, pravo na život, opstanak i razvoj i poštovanje mišljenja deteta. Dečaci i devojčice imaju jednake kapacitete za učenje. I jedni i drugi imaju iste fizičke, emocionalne i socijalne potrebe za pažnjom, ljubavlju i odobravanjem. Uloga oca je podjednako važna kao i uloga majke u brizi i staranju o deci i u zaštiti prava dece. Otac treba i sinovima i ćerkama da omogući da se osećaju podjednako važno. Baš kao i majka, otac može da pomogne u zadovoljavanju potreba dece za ljubavlju, privrženosti, odobravanjem, ohrabrivanjem i podsticanjem.